ຜູ້ຕ້ອງສົງໄສ ໃນການຍິງສັງຫານ ຢູ່ເມືອງ Dallas ແມ່ນນັກລົບເກົ່າ ອັຟການິສຖານ
ສື່ມວນຊົນລາຍງານວ່າ ທ້າວ Johnson ໄດ້ສະແດງຄວາມເຫັນ ທາງສື່ສັງຄົມ ຕໍ່ອົງການຊາວຜິວດຳ ຫົວຊາດນິຍົມ ຫລາຍໆອົງການ.
ຜູ້ຕ້ອງສົງໄສທີ່ຖືກຂ້າຕາຍ ໃນການຍິງສັງຫານຕຳຫຼວດທີ່ເມືອງ Dallas ລັດເທັກຊັສ ແມ່ນນັກລົບເກົ່າ ທະຫານກອງໜຸນຂອງກອງທັບສະຫະລັດ ທີ່ເຄີຍໄປປະຕິບັດໜ້າທີ່ ຢູ່ອັຟການິສຖານມາແລ້ວ ອີງຕາມເຈົ້າໜ້າທີ່ກະຊວງປ້ອງກັນປະເທດສະຫະລັດ ເຈົ້າໜ້າທີ່ຕຳຫລວດ ລະບຸໂຕຜູ້ຕ້ອງສົງໄສວ່າ ແມ່ນທ້າວ Mican Xavier Johnson ຈາກເຂດ Mesquite ຊຶ່ງເປັນຊານເມືອງຂອງເມືອງ Dallas ລາວໄດ້ຖືກຂ້າຕາຍຫຼັງຈາກໄດ້ມີການປະເຊີນໜ້າກັບຕຳຫຼວດ ໃນຕອນເຊົ້າວັນສຸກວານນີ້ ຕຳຫຼວດກ່າວວ່າ ໄດ້ມີການພົບເຫັນວັດຖຸເຮັດລະເບີດ ແລະແກັດອາວຸດຢູ່ທີ່ເຮືອນຂອງທ້້າວ Johnson ໃນລະຫວ່າງການກວດຄົ້ນມື້ວານນີ້ ມີຕຳຫຼວດ 5 ຄົນເສຍຊີວິດແລະອີກ 7 ຄົນໄດ້ຮັບບາດເຈັບ ໃນການດັກຍິງທີ່ເກີດຂຶ້ນ ໃນລະຫວ່າງການປະທ້ວງ ຕໍ່ຕ້ານການສັງຫານຜູ້ຊາຍຊາວອາເມຣິກັນ ເຊື້ອສາຍອາຟຣິກາໂດຍຕຳຫຼວດ ນອກນັ້ນ ຍັງມີພົນລະເຮືອນ 2 ຄົນໄດ້ຮັບບາດເຈັບໃນການຍິງໂຈມຕີເຈົ້າໜ້າທີ່ຕຳຫຼວດ ທີ່ຮ້າຍແຮງສຸດ ນັບແຕ່ການໂຈມຕີກໍ່ການຮ້າຍເມື່ອວັນທີ 11 ກັນຍາປີ 2001 ເປັນຕົ້ນມາ ລັດຖະມົນຕີຮັກສາຄວາມປອດໄພພາຍໃນຂອງສະຫະລັດທ່ານ Jeh Johnson ກ່າວ ໃນວັນສຸກວານນີ້ວ່າ ເປັນທີ່ປາກົດວ່າມືປືນໄດ້ດຳເນີນການຕາມລຳພັງພຽງຄົນດຽວ ທ້າວ Johnson ກ່າວຕໍ່ຕຳຫຼວດ ໃນລະຫວ່າງການປະເຊີນໜ້າກັນວ່າ ລາວບໍ່ພໍໃຈໃນ ການທີ່ຕຳຫຼວດໄດ້ສັງຫານພວກຜູ້ຊາຍຜິວດຳ ແລະລາວຕ້ອງການຢາກ ຈະຂ້າຄົນຜິວຂາວໂດຍສະເພາະຕຳຫຼວດຜິວຂາວ ລາວຍັງກ່າວວ່າ ລາວບໍ່ໄດ້ເຮັດວຽກຮ່ວມກັບກຸ່ມໃດ ຫລັງຈາກການເຈລະຈາເປັນເວລາຫຼາຍຊົ່ວໂມງ ຊຶ່ງມີຂຶ້ນຢູ່ໃນບ່ອນຈອດລົດນັ້ນ ທ້າວ Johnson ໄດ້ຖືກສັງຫານໂດຍລະເບີດ ທີ່ຫ້ອຍໄປກັບຫຸ່ນຍົນຂອງຕຳຫຼວດ